Likumprojekts

**Grozījumi likumā "Par sabiedrisko pakalpojumu regulatoriem"**

Izdarīt likumā "Par sabiedrisko pakalpojumu regulatoriem" (Latvijas Republikas Saeimas un Ministru Kabineta Ziņotājs, 2000, 22. nr.; 2001, 11., 21. nr.; 2005, 2. nr.; 2006, 1., 24. nr.; 2007, 15. nr.; 2008, 3. nr.; 2009, 2., 15., 23. nr.; Latvijas Vēstnesis, 2009, 200. nr.; 2011, 117. nr.; 2013, 191. nr.; 2014, 199. nr.; 2016, 48. nr.; 2017, 242. nr.) šādus grozījumus:

1. 7. pantā:

izteikt ceturto daļu šādā redakcijā:

"(4) Regulatora priekšsēdētāju, kas ir arī padomes priekšsēdētājs (turpmāk – priekšsēdētājs), un četrus padomes locekļus pēc Ministru kabineta priekšlikuma amatā ieceļ Saeima. Priekšsēdētāja un padomes locekļa amata pretendentu Ministru kabinets izraugās konkursa kārtībā. Priekšsēdētāju un padomes locekli atkārtoti iecelt amatā var ne vairāk kā vienu reizi.";

papildināt pantu ar 4.1 daļu šādā redakcijā:

"(41) Priekšsēdētāju un padomes locekli ieceļ amatā uz pieciem gadiem, nodrošinot atbilstīgu rotāciju, lai 12 kalendāra mēnešu laikā amata pilnvaru termiņš beidzas ne vairāk kā diviem padomes locekļiem vai arī priekšsēdētājam un ne vairāk kā vienam padomes loceklim (turpmāk – atbilstīga rotācija).";

izteikt piekto daļu šādā redakcijā:

"(5) Ja priekšsēdētāja vai padomes locekļa pilnvaras kāda iemesla dēļ izbeidzas pirms noteiktā pilnvaru termiņa beigām vai 12 kalendāra mēnešu laikā amata pilnvaru termiņš beidzas vairāk nekā diviem padomes locekļiem vai arī priekšsēdētājam un vairāk nekā vienam padomes loceklim, Saeima pēc Ministru kabineta priekšlikuma ieceļ amatā citu priekšsēdētāju vai padomes locekli, nodrošinot atbilstīgu rotāciju."

2. Izteikt 9. panta pirmās daļas 2. un 3. punktu šādā redakcijā:

"2) nosaka tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību, ja nozares speciālie likumi neparedz citus tarifu noteikšanas principus;

3) nosaka tarifus vai tarifu augšējo robežu, ja nozares speciālie likumi neparedz citus tarifu noteikšanas principus;".

3. 10. pantā:

papildināt pantu ar 4.1 daļu šādā redakcijā:

"(41) Pārkāpuma lietas elektroenerģijas un dabasgāzes apgādē saskaņā ar Enerģētikas likumu un Elektroenerģijas tirgus likumu izskata padome vai priekšsēdētāja norīkota regulatora amatpersona.";

izteikt septīto daļu šādā redakcijā:

"(7) Regulators nosaka kvalitātes prasības sabiedrisko pakalpojumu sniegšanai un kompensācijas noteikšanas kārtību, ja sabiedrisko pakalpojumu sniedzējs nav nodrošinājis noteiktajām prasībām atbilstošu sabiedrisko pakalpojumu kvalitāti. Regulators nosaka sabiedrisko pakalpojumu sniedzējam ekonomiskas vai tiesiskas saistības vai stimulus, kas veicina sabiedriskā pakalpojuma sniegšanu atbilstoši noteiktajām kvalitātes prasībām."

4. Papildināt II nodaļu ar 15.2 pantu šādā redakcijā:

"**15.2 pants. Konsultatīvā padome**

(1) Regulators izveido konsultatīvo padomi, kurā iekļauj pārstāvjus no Ekonomikas ministrijas, Finanšu ministrijas, Satiksmes ministrijas, Vides aizsardzības un reģionālās attīstības ministrijas, Konkurences padomes, Patērētāju tiesību aizsardzības centra un, ja nepieciešams, citām iestādēm, kā arī patērētāju, sabiedrisko pakalpojumu sniedzēju, pašvaldību un sociālo partneru intereses pārstāvošajām biedrībām un nodibinājumiem.

(2) Konsultatīvās padomes uzdevumi ir:

1) nodrošināt iespējami plašākas publiskās konsultācijas par regulatora darbības stratēģiju, sniedzot ieteikumus regulatora stratēģiskajiem darba virzieniem, izskatot regulatora stratēģijas īstenošanas gaitu un darba piln­veidošanas iespējas;

2) sekmēt priekšlikumu sniegšanu jautājumos, kas saistīti ar politikas izstrādi un īstenošanu un attiecīgu normatīvo aktu vai plānošanas dokumentu sagatavošanu regulējamās nozarēs.

(3) Konsultatīvās padomes lēmumiem ir ieteikuma raksturs."

5. Papildināt 18. panta otro daļu ar 4. punktu šādā redakcijā:

"4) grozījumi licences nosacījumos lietotājiem uzlabos sabiedriskā pakalpojuma nepārtrauktību, drošību un kvalitāti, neatstājot negatīvu ietekmi uz sabiedriskā pakalpojuma izmaksām, sabiedriskā pakalpojuma nepārtrauktību, drošību un kvalitāti citiem lietotājiem attiecīgajā licences darbības zonā."

6. 18.1 pantā:

papildināt ceturto daļu ar 6. punktu šādā redakcijā:

"6) prasības un nosacījumus sabiedrisko pakalpojumu sniegšanai.";

papildināt septīto daļu ar 6. punktu šādā redakcijā:

"6) sabiedrisko pakalpojuma sniedzēja darbība ir izbeigta, pamatojoties uz tiesas nolēmumu vai nodokļu administrācijas vai komercreģistra iestādes lēmumu."

7. 19. pantā:

izslēgt otrajā daļā skaitli un vārdus "10 darbdienu laikā";

papildināt pantu ar 7.1 daļu šādā redakcijā:

"(71) Lai sasniegtu šā likuma 20. panta pirmajā daļā noteikto mērķi, regulators saskaņā ar tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību var grozīt sabiedrisko pakalpojumu sniedzēja tarifu projektu, ja sabiedrisko pakalpojumu sniedzējs tarifu projekta izvērtēšanas procesā šā panta piektajā daļā noteiktajā kārtībā un termiņā nesniedz regulatoram papildu informāciju par tarifus veidojošo izmaksu pamatojumu vai ja kādas no tarifus veidojošajām izmaksām ir ekonomiski nepamatotas un regulators tarifu projekta izvērtēšanas laikā to var apliecināt citā tiesiskā ceļā.";

papildināt pantu ar četrpadsmito daļu šādā redakcijā:

"(14) Sabiedrisko pakalpojumu sniedzējs nozares speciālajos normatīvajos aktos minētajos gadījumos var pats noteikt tarifus."

8. Izteikt 20. pantu šādā redakcijā:

"(1) Tarifi nosakāmi tādā apmērā, lai lietotāju izdarītie tarifu maksājumi segtu ekonomiski pamatotas sabiedrisko pakalpojumu izmaksas un nodrošinātu sabiedrisko pakalpojumu rentabilitāti, ja nozares speciālie normatīvie akti neparedz citus tarifu noteikšanas principus. Ja mainās tarifus ietekmējošie faktori (piemēram, rentabilitāte), regulators var ierosināt tarifu pārskatīšanu un pieprasīt, lai sabiedrisko pakalpojumu sniedzējs noteiktā termiņā iesniedz tarifu projektu kopā ar tarifus veidojošo izmaksu pamatojumu.

(2) Regulators var apstiprināt kopējās sabiedriskā pakalpojuma sniegšanas nodrošināšanai nepieciešamās izmaksas vai kopējos sabiedriskā pakalpojuma sniedzēja atļautos ieņēmumus saskaņā ar tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību, ja nozares speciālie likumi neparedz citus tarifu noteikšanas principus."

9. Aizstāt 21. panta pirmajā daļā vārdus "tarifu aprēķināšanas metodiku" ar vārdiem "tarifu vai tarifu augšējās robežas aprēķināšanas un noteikšanas metodiku, kā arī tarifu vai tarifu augšējās robežas piemērošanas kārtību".

10. Izslēgt 22. panta pirmajā daļā vārdus "visā licences termiņā atbilstoši licences nosacījumiem tās darbības zonā".

11. Aizstāt 35.2 panta divpadsmitajā daļā vārdus "rakstveidā ir tam piekrituši" ar vārdiem "pret to nav iebilduši".

12. 35.3 pantā:

aizstāt pirmajā daļā vārdu "noslēdz" ar vārdiem "vienojas par";

izslēgt otro un trešo daļu;

papildināt pantu ar ceturto daļu šādā redakcijā:

"(4) Ja regulators ir izbeidzis strīda izskatīšanas procesu saskaņā ar šā panta pirmo daļu, strīdā iesaistītajām pusēm nav tiesību no jauna iesniegt regulatoram iesniegumu par strīda izskatīšanu attiecībā uz to pašu priekšmetu uz tā paša pamata."

13. Papildināt pārejas noteikumus ar 28. un 29. punktu šādā redakcijā:

"28. Lai nodrošinātu priekšsēdētāja un padomes locekļu atbilstīgu rotāciju, 2021. gadā Saeima pēc Ministru kabineta priekšlikuma ieceļ amatā:

1) priekšsēdētāju – uz septiņiem gadiem;

2) divus padomes locekļus – uz sešiem gadiem;

3) divus padomes locekļus – uz pieciem gadiem.

29. Ministru kabinets līdz 2020. gada 1. jūlijam izdod šā likuma 7. panta ceturtajā daļā paredzētos noteikumus. Līdz to spēkā stāšanās dienai ir spēkā Ministru kabineta 2001. gada 6. februāra noteikumi Nr. 59 "Sabiedrisko pakalpojumu regulēšanas komisijas amatpersonu kandidātu konkursa nolikums", ciktāl tie nav pretrunā ar šo likumu."

Ekonomikas ministrs

R. Nemiro